Псэ къулей, дуней тетыкIэ дахэ зэриIэр и сурэтхэмкIэ нэрылъагъущ
СурэтыщI гъуазджэхэмкIэ музейм фокIадэм и 26-м «Магическая вышивка» фIэщыгъэм щIэту Энеевэ Алёнэ и гъэлъэгъуэныгъэ къыщызэIуахащ.
Iуданэ зэблэдз хэдыкIыкIэм бзылъхугъэр хуэIэкIуэлъакIуэ зэрыхъуар выставкэр щекIуэкI пэшым щынэрылъагъут. Удз гъэгъахэр, хьэкIэкхъуэкIэ зэмылIэужьыгъуэхэр, хьэндырабгъуэхэр, илъэсыщIэ псейр зэрагъэщIэращIэ хьэпшып цIыкIухэр, щхьэнтэ, сыхьэт нэгъунэ Алёнэ и хэдыкIымкIэ игъэщIэрэщIат. Псом хуэмыдэу гъэщIэгъуэнт абы сурэтхэр Iэзэу зэрыхидыкIыфар.
КъБР-м щэнхабзэмкIэ и министр Къумахуэ Мухьэдин зэIущIэр къыщызэIуихым ди республикэм щыпсэухэм я зэфIэкI лъагэм зэрыщыгуфIыкIыр жиIащ.
— Сэ къызэрысщыхъумкIэ, мы гъэлъэгъуэныгъэм къекIуэлIа дэтхэнэ-ми Энеевэм и IэкIуэлъакIуагъыр гъэщIэгъуэн ящыхъуащ. Сурэтхэр хэбдыкIын къэгъэнауэ, птхын къудейр гугъущ. Мыр Алёнэ и япэ гъэлъэ-гъуэныгъэу зэрыщытыр сощIэри, адэкIи къыпищэну дызэрыщыгугъыр жызоIэ,- къыхигъэщащ Къумахуэм.
— Куэдым ящIэжу къыщIэкIынщ иджыблагъэ мы пэшым Колкутин зэщхьэгъусэхэм я гъэлъэгъуэныгъэ зэрыщекIуэкIар, — къыпищащ адэкIэ КъБР-м и СурэтыщIхэм я зэгухьэныгъэм и тхьэмадэ Темыркъан Геннадий. — Айгюль и Сурэт хэдыкIахэр цIыхухэм ягу ирихьауэ щыжаIэм, Алёнэ и IэдакъэщIэкIхэмкIэ къыпытщэну мурад тщIащ. Iуданэ зэблэдз хэдыкIыкIэм лэжьыгъэшхуэ ирахьэлIэ, абы зэману текIуадэм и гугъу умыщIи. Алёнэ мы Iуэхум творчес- кэу бгъэдыхьащ, абы Iэмал гъэщIэгъуэнхэр къигъэсэбэпкIэрэ сурэт щимэхэр ищIащ. Мыбы къекIуэлIа дэтхэнэми игу ирихьын сурэт е хьэпшып зэрырихьэлIэнум шэч къытесхьэркъым. Сэ сызэреплъымкIэ, Алёнэ хэдыкIымкIэ егъэджакIуэфI хъунут.
— Илъэс 20-м нэблэгъауэ Алёнэрэ сэрэ дызэныбжьэгъущ. Гъэлъэгъуэныгъэм зыщыхуигъэхьэзырым «ЦIыхухэм ягу ирихьыну пIэрэ?» — жиIэу къызэрымыкIуэу зэрыгузэвар сощIэ. IэкIэ щIа хьэпшыпым сыт зэмани щIэупщIэшхуэ иIэщ. Алёнэ и IэрыкIхэм къапкърыкI гуапагъэр, хуабагъэр псоми зыхэфщIауэ сыщогугъ. Нэхъри уефIэкIуэну си гуапэщ, — жиIащ «Деловая Россия» жылагъуэ зэгухьэныгъэм и хэгъуэгу къудамэм и унафэщIхэм ящыщ Васильченкэ Евгение.
Осетие Ищхъэрэ-Аланием щыщ, филологие щIэныгъэхэм я доктор, профессор Гацаловэ Галинэ къыкIэлъыкIуэу псалъэ иратащ.
— Алёнэ и IэдакъэщIэкIхэр гъуазджэм и Iыхьэу къэплъытэныр щы-уагъэкъым. Сэ сызэреплъымкIэ, мы гъэлъэгъуэныгъэм Кавказ Ищхъэрэм и щэнхабзэ дунейм увыпIэ щхьэхуэ щиубыдынущ. Сыт хуэдэ къалэми мыпхуэдэ выставкэ къыщызэIуахыныр насыпу ялъытэнт, псом хуэмыдэу Осетие Ищхъэрэм. IэпщIэлъапщIэхэр куэду диIэми, Алё-нэ и IэдакъэщIэкIхэм хуэдэ зыщIы-пIи сыщрихьэлIакъым. УнэлъащIэр зэрагъэдахэ хьэпшыпхэм уи гур хагъахъуэ. Алёнэ псэ къулей, дуней тетыкIэ дахэ зиIэ цIыхуу зэрыщытыр и сурэтхэмкIэ нэрылъагъущ.
Щомахуэ Залинэ.
Сурэтхэр Къарей Элинэ трихащ.
